Fem unge mænd kan se frem til en betragtelig bøde, efter de hver især var ude på ballade i Aalborg natten til lørdag. De blev alle anholdt og sigtet for at have optrådt voldeligt - det oplyser vagtchef ved Nordjyllands Politi Bruno Brix. Den første anholdelse fandt sted klokken 00.30 i Kjellerupsgade i Aalborg, hvor en 31-årig mand fra Aalborg forsøgte at indlede en slagsmål med flere andre personer. Uheldigvis for ham kom der hurtigt en politipatrulje ud på stedet. Herefter opførte manden sig ligeledes aggressivt overfor betjentene og blev derfor anholdt. Klokken 01.21 var den gal igen. En 29-årig mand fra Aalborg opførte sig voldelig på et værtshus i Jomfru Ane Gade og blev derfor bortvist fra stedet. Her forsøgte han at starte et slagsmål med dørmanden, men blev snart efter fanget af politiet. Snart efter var en 31-årig mand, ligeledes fra Aalborg, ude på ballade. Omkring klokken 01.35 befandt han sig Ved Stranden i Aalborg, hvor han sad på en fortorvsbeværtning. Her knuste han blandt andet et glas og optrådte aggressivt og skubbede til flere mennesker. Poltiet blev herefter tilkaldt, og manden blev slæbt i detentionen. Brugte cykel som våben Få minutter senere var det en 23-årig mands tur til at ryge en tur i brummen. Han befandt sig ligeledes Ved Stranden og optrådte voldeligt, hvor han blandt andet bankede en hånd ind i en murstensvæg. Slutteligt klokken 04.23 optrådte en 26-årig mand fra Aalborg voldeligt i krydset mellem Ved Stranden og Jomfru Ane Gade. Her løftede han blandt andet en cykel, som han brugte til at slå ud efter en dørmand.

Referat:
Fem mænd blev anholdt hver for sig i Aalborg natten til lørdag, sigtet for at have optrådt voldeligt.